DECIZIA COMISIEI
din 25 iunie 2008
privind o contribuție financiară a Comunității la măsurile de urgență de combatere a gripei aviare în Portugalia în 2007
[notificată cu numărul C(2008) 2978]
(Numai textul în limba portugheză este autentic)
(2008/556/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 3a alineatul (1),
întrucât:
(1)
Decizia 90/424/CEE stabilește procedurile care reglementează contribuția financiară a Comunității la măsuri veterinare specifice, inclusiv măsuri de urgență. În temeiul articolului 3a din decizia respectivă, statele membre pot obține o contribuție financiară din partea Comunității pentru acoperirea costurilor implicate de anumite măsuri de eradicare a gripei aviare.
(2)
Articolul 3a alineatul (3) din Decizia 90/424/CEE stabilește procentul din costurile suportate de statele membre care poate fi acoperit de contribuția financiară a Comunității.
(3)
Gripa aviară nu mai face obiectul Regulamentului (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a măsurilor de urgență și a campaniei de combatere a anumitor boli ale animalelor în temeiul Deciziei 90/424/CEE a Consiliului (2), ca urmare a modificării Deciziei 90/424/CEE prin Decizia 2006/53/CE a Consiliului (3). Prin urmare, este necesar ca prezenta decizie să prevadă în mod expres ca acordarea unei contribuții financiare comunitare către Portugalia să respecte anumite norme prevăzute în regulamentul respectiv.
(4)
În anul 2007, s-au înregistrat focare de gripă aviară în Portugalia. Apariția acestei boli reprezintă un risc serios pentru șeptelul Comunității. Portugalia a luat măsuri, astfel cum se prevede la articolul 3a alineatul (2) din Decizia 90/424/CEE, în vederea combaterii acestor focare.
(5)
Portugalia a respectat în întregime obligațiile sale tehnice și administrative prevăzute la articolul 3 alineatul (3) și la articolul 3a alineatul (2) din Decizia 90/424/CEE, precum și la articolul 6 din Regulamentul (CE) nr. 349/2005.
(6)
Portugalia a transmis Comisiei, la 7 noiembrie 2007, informațiile privind costurile suportate și a continuat să furnizeze toate informațiile necesare cu privire la costurile de despăgubire și la cheltuielile operaționale.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Comunității
(1) Portugalia poate beneficia de o contribuție financiară comunitară pentru acoperirea costurilor suportate de statul membru respectiv în vederea adoptării măsurilor de combatere a gripei aviare în 2007, astfel cum sunt menționate la articolul 3a alineatul (2) din Decizia 90/424/CEE.
(2) În sensul prezentei decizii, se aplică mutatis mutandis articolele 2-5, articolul 7, articolul 9 alineatele (2), (3) și (4) și articolul 10 din Regulamentul (CE) nr. 349/2005.
Articolul 2
Destinatar
Prezenta decizie se adresează Republicii Portugheze.
Adoptată la Bruxelles, 25 iunie 2008.